**ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**Αριθ. Απόφασης 624/2017**

**ΑΔΑ:** ΨΛΠ4ΩΨΑ-ΛΙ9



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΑΡΤΑΣ**

**ΔΗΜΟΣ ΑΡΤΑΙΩΝ**

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ ΤΗΣ 54ο/2017 Της 5Ης ΔΕΚΕΜΒΡΙΟΥ 2017**

**ΣΥΝΕΔΡΙΑΣΗΣ ΤΗΣ ΟΙΚΟΝΟΜΙΚΗΣ ΕΠΙΤΡΟΠΗΣ ΤΟΥ ΔΗΜΟΥ ΑΡΤΑΙΩΝ**

**ΘΕΜΑ: ‘‘Αποδοχή ή μη γνωμοδότησης σχετικά με *άσκηση ή μη ενδίκων μέσων κατά της αρ. 105/2017 διαταγής πληρωμής του Ειρηνοδικείου Άρτας της εταιρείας ‘‘Δ. ΔΙΟΝΥΣΟΠΟΥΛΟΣ ΚΑΙ ΣΙΑ Ε.Ε.* ’’**

Στην Άρτα, σήμερα, 05-12-2017 και ώρα 11:00 π.μ. στο Δημοτικό Κατάστημα του Δήμου Αρταίων συνήλθε σε έκτακτη συνεδρίαση η Οικονομική Επιτροπή του Δήμου Αρταίων, ύστερα από την **47735/05-12-2017** έγγραφη πρόσκληση, του Προέδρου της Οικονομικής Επιτροπής, που επιδόθηκε νόμιμα με αποδεικτικό στα μέλη, σύμφωνα με το άρθρο 75 παρ. 6 του Ν.3852/10.

Αφού διαπιστώθηκε νόμιμη απαρτία, δηλαδή σε σύνολο εννέα (9) μελών βρέθηκαν παρόντα τα παρακάτω (5) μέλη:

|  |  |
| --- | --- |
| **ΠΑΡΟΝΤΕΣ**   1. **Τσιρογιάννης Χρήστος**   **(Πρόεδρος)**  **2. Σιαφάκας Χριστόφορος**  **3. Βλάχος Μιχαήλ**  **4. Χαρακλιάς Κων/νος**  **5.Ζέρβας Κων/νος** | **ΑΠΟΝΤΕΣ**    **1. Βασιλάκη-Μητρογιώργου**  **Βικτωρία**  **2. Κοσμάς Ηλίας**  **3. Παπαϊωάννου Κων/νος**  **4.Λιλής Γεώργιος** |

Στη συνεδρίαση παραβρέθηκαν ως ειδικώς προσκεκλημένοι Ο Γενικός Γραμματέας κ. Σερβετάς Ηλίας

Καθήκοντα Γραμματέα Οικονομικής Επιτροπής εκτελεί ο Γεώργιος Ντεκουμές

Πριν την συζήτηση η επιτροπή ομόφωνα απεφάνθη για το κατεπείγον της συνεδρίασης

Ο κ. Πρόεδρος εισηγούμενος το 2ο τακτικό Θέμα: **Αποδοχή ή μη γνωμοδότησης σχετικά με *άσκηση ή μη ενδίκων μέσων κατά της αρ. 105/2017 διαταγής πληρωμής του Ειρηνοδικείου Άρτας της εταιρείας ’’ Δ. ΔΙΟΝΥΣΟΠΟΥΛΟΣ ΚΑΙ ΣΙΑ Ε.Ε.’’*** έθεσε υπόψη της Οικονομικής Επιτροπής του Δήμου Αρταίων την γνωμοδότηση της Ειδικής Συμβούλου του Δημάρχου δικηγόρου κ. Σφαλτού Χαρίκλειας η οποία αναφέρει τα εξής: Στο άρθρο 65 του ν. 3852/2010 « Νέα Αρχιτεκτονική της Αυτοδιοίκησης και της Αποκεντρωμένης Διοίκησης – Πρόγραμμα Καλλικράτης» με τίτλο «Αρμοδιότητες του Δημοτικού Συμβουλίου» ορίζεται ότι: « το Δημοτικό Συμβούλιο αποφασίζει για όλα τα θέματα που αφορούν το δήμο, εκτός από εκείνα που ανήκουν εκ του νόμου στην αρμοδιότητα του δημάρχου ή άλλου οργάνου του δήμου ή το ίδιο το δημοτικό συμβούλιο μεταβίβασε σε επιτροπή του».

Στο άρθρο 72 του ιδίου νόμου με τίτλο «Οικονομική Επιτροπή-Αρμοδιότητες» ορίζεται ότι : «Η Οικονομική Επιτροπή είναι όργανο παρακολούθησης και ελέγχου της οικονομικής λειτουργίας του δήμου. Ειδικότερα έχει τις ακόλουθες αρμοδιότητες…….»

Στην παρ. 1 του άρθρου 72 του ν. 3852/2010, όπως αντικαταστάθηκε με την παρ. 5 του άρθρου 6 του Ν. 4071/2012, απονέμεται στην Οικονομική Επιτροπή η αρμοδιότητα να αποφασίζει για το δικαστικό συμβιβασμό και τον εξώδικο συμβιβασμό ή κατάργηση δίκης που έχουν αντικείμενο μέχρι του ποσού των τριάντα χιλιάδων (30.000) ευρώ και εισηγείται στο δημοτικό συμβούλιο για τον εξώδικο συμβιβασμό που υπερβαίνει το παραπάνω ποσό.»

-----------------------------------------------------------------------

Η έκδοση Διαταγής Πληρωμής στηρίζεται πάντοτε σε έγγραφα, δημόσια ή ιδιωτικά , τα οποία πρέπει , σε κάθε περίπτωση, να πληρούν τις προϋποθέσεις του νόμου για να έχουν αποδεικτική αξία και από το περιεχόμενό τους να προκύπτει βεβαία και εκκαθαρισμένη απαίτηση, δηλαδή απαίτηση που δεν εξαρτάται από όρο , αίρεση , προθεσμία ή αντιπαροχή .

Για να ασκηθεί ανακοπή κατά Δ. Π. θα πρέπει να υφίσταται νόμιμος λόγος. Οι λόγοι ανακοπής διακρίνονται σε δύο κατηγορίες: τους τυπικούς λόγους , (έλλειψη προδικασίας, έλλειψη δικαιοδοσίας ή αρμοδιότητας, έλλειψη στοιχείων του υποχρεωτικού περιεχομένου της διαταγής πληρωμής, ελλείψεις των εγγράφων βάσει των οποίων εκδόθηκε η διαταγή, αοριστία, εκκρεμοδικία, κ.λ.π.) και τους ουσιαστικούς λόγους, (αμφισβήτηση της γέννησης και ύπαρξης της απαίτησης , είτε για λόγους ουσίας , π.χ. εξόφληση, είτε για άλλους λόγους π.χ. παραγραφή).

Επομένως το κριτήριο για το αν θα πρέπει να ασκηθεί ανακοπή κατά Διαταγής πληρωμής, αποτελεί η διερεύνηση της ύπαρξης νόμιμου λόγου ανακοπής, σύμφωνα με τα παραπάνω.

Στις περιπτώσεις που δεν υπάρχει τυπική έλλειψη της Διαταγής Πληρωμής και αναγνωρίζεται από το Δήμο η επιδικασθείσα με τη διαταγή Πληρωμής απαίτηση, δεν υπάρχει κανένας λόγος για την άσκηση ανακοπής, διότι στην περίπτωση αυτή ο Δήμος θα επιβαρυνθεί αδικαιολόγητα με τόκους υπερημερίας και δικαστικά έξοδα.

Σημειωτέον δε , ότι για την αναστολή εκτέλεσης εκδοθείσας Διαταγής πληρωμής, δεν αρκεί η άσκηση ανακοπής, αλλά απαιτείται και αίτηση αναστολής εκτέλεσης , κατά τη διαδικασία των ασφαλιστικών μέτρων , γεγονός που επιβαρύνει με δαπάνες ακόμα περισσότερο. Το ίδιο ισχύει και για την περίπτωση άσκησης εφέσεως κατά οριστικής απόφασης επί της ανακοπής.

Σύμφωνα με το άρθρο 72 παρ. 1 ιγ. Του Ν. 3852/2010 η Οικονομική Επιτροπή είναι αρμόδια για να αποφασίσει για την άσκηση όλων των ενδίκων βοηθημάτων και ενδίκων μέσων. Στην παράγραφο 2 αναφέρεται ότι: για τις περιπτώσεις ιβ΄, ιγ΄ και ιδ΄ της προηγούμενης παραγράφου, απόφαση λαμβάνεται ύστερα από γνωμοδότηση δικηγόρου, η ανυπαρξία της οποίας συνεπάγεται ακυρότητα της σχετικής απόφασης .

Προκειμένου για μισθολογικές απαιτήσεις, κάθε μορφής, περιλαμβανομένων και των επιδομάτων δεν είναι δυνατή η παραίτηση από την άσκηση ενδίκων μέσων, ο δικαστικός ή εξώδικος συμβιβασμός και η κατάργηση της δίκης, εκτός από τις περιπτώσεις που το νομικό ζήτημα έχει κριθεί με απόφαση ανωτάτου δικαστηρίου.

Σύμφωνα με τη νομολογία του Ελεγκτικού Συνεδρίου η πληρωμή διαταγής πληρωμής προϋποθέτει την τελεσιδικία της (ΟλΕΣ 3/26-1-2011).

-----------------------------------------------------------------------

Βάσει των ανωτέρω, ορθώς εκδόθηκε η διαταγή πληρωμής από την κ. Ειρηνοδίκη Άρτας. Η δε άσκηση ενδίκων βοηθημάτων και ενδίκων μέσων δεν θα έχει κανένα αποτέλεσμα από τη στιγμή που υπάρχουν βεβαιώσεις καλής εκτέλεσης και δεν τίθεται θέμα αμφισβήτησης των εργασιών από τη Διεύθυνση Καθαριότητας Ανακύκλωσης και Πρασίνου του Δήμου Αρταίων.

Συγκεκριμένα εξεδόθη **1)** το υπ’ αριθμόν και με ημερομηνία έκδοσης 78/30-6-2017 τιμολόγιο για την παροχή υπηρεσιών για μεταφορά ανακυκλώσιμων υλικών από τον χώρο μεταμόρφωσης του Δήμου Αρταίων στο ΚΔΑΥ Ιωαννίνων, μεταφερόμενης ποσότητας 105,720 τόνων, προς 27,84 € η τιμή μονάδας, για το χρονικό διάστημα από 23-5-2017 έως 31-5-2017, αξίας 2.943,24€, μετά δε του αναλογούντος επ’ αυτού Φ.Π.Α. 24% ύψους 706,38€ (2.943,24€ Χ 24%), και συνολικής αξίας **3.649,62€** (2.943,24 + 706,38) εξοφλητέο εντός τριάντα ημερών από την επομένη της έκδοσής του, ήτοι μέχρι 30-7-2017 **2)** το υπ’ αριθμόν και με ημερομηνία έκδοσης 79/30-6-2017 τιμολόγιο για την παροχή υπηρεσιών για μεταφορά ανακυκλώσιμων υλικών από τον χώρο μεταμόρφωσης του Δήμου Αρταίων στο ΚΔΑΥ Ιωαννίνων, μεταφερόμενης ποσότητας 196,64 τόνων, προς 27,84€ η τιμή μονάδας, για το χρονικό διάστημα από 1-6-2017 έως 30-6-2017, αξίας 5.474,46€, μετά δε του αναλογούντος επ’ αυτού Φ.Π.Α. 24% ύψους 1.313,87€ (5.474,46€ Χ 24%), και συνολικής αξίας **6.788,33€(**5.474,46 + 1.313,87) εξοφλητέο εντός τριάντα ημερών από την επομένη της έκδοσής του, ήτοι μέχρι 30-7-2017. **3)** Το υπ’ αριθμόν και με ημερομηνία έκδοσης 131/31-07-2017 τιμολόγιο για την παροχή υπηρεσιών για μεταφορά ανακυκλώσιμων υλικών από τον χώρο μεταμόρφωσης του Δήμου Αρταίων στο ΚΔΑΥ Ιωαννίνων, μεταφερόμενης ποσότητας 218,96τόνων, προς 27,84€ η τιμή μονάδας, για το χρονικό διάστημα από 1-7-2017 έως 26-7-2017, αξίας 6.095,85€, μετά δε του αναλογούντος επ’ αυτού Φ.Π.Α. 24% ύψους 1.463,00€ (6.095,85€ Χ 24%), και συνολικής αξίας **7.558,85€** (6.095,85€ + 1463€) εξοφλητέο εντός τριάντα ημερών από την επομένη της έκδοσής του, ήτοι μέχρι 30-08-2017.**4)** Την αριθμ. πρωτ. 33842/06-09-2017 βεβαίωση καλής εκτέλεσης εργασίας του Δήμου Αρταίων (Δ/νση Καθαριότητας-ανακύκλωσης & Πρασίνου ) του Δήμου Αρταίων , στην οποία ρητά πιστοποιείται και βεβαιώνεται η εκτέλεση των ως άνω εργασιών καθώς και η συνολική οφειλή ποσού **17.996,80€** (συμπεριλαμβανομένου ΦΠΑ) και **5)** την αριθμ. πρωτ. 35563/18-09-2017 βεβαίωση μη οφειλής υπολείμματος του Δήμου Αρταίων (Δ/νση Καθαριότητας- Ανακύκλωσης & Πρασίνου) στην οποία επίσης ρητά πιστοποιείται και βεβαιώνεται η εκτέλεση των ως άνω εργασιών αλλά και ότι δεν οφείλεται επιστροφή υπολείμματος στον ΧΥΤΑ Άρτας.

Ο Δήμος Αρταίων παρέλαβε τις εργασίες , που αναφέρονται στα ως άνω τιμολόγια για εργασίες μεταφοράς ανακυκλώσιμων υλικών από το χώρο μεταμόρφωσης του Δήμου Αρταίων στο ΚΔΑΥ Ιωαννίνων , γεγονός που αποδεικνύεται από τη θέση σφραγίδας και υπογραφής της αρμόδιας Διεύθυνσης.

Πέραν τούτου έχουν χορηγηθεί και οι σχετικές βεβαιώσεις εκτέλεσης εργασιών του Αντιδημάρχου Καθαριότητας.

Εκ των ανωτέρω προκύπτει ότι πράγματι εκτελέσθηκαν καλώς και ορθώς οι εργασίες της αιτούσας και ως εκ τούτου δεν υφίσταται λόγος άσκησης ενδίκων μέσων.

Εφόσον δε δεν υπάρχει εξοφλητική απόδειξη ούτε αμφισβήτηση της οφειλής , η άσκηση οποιουδήποτε ένδικου βοηθήματος ή ενδίκου μέσου θα οδηγήσει σε περαιτέρω οικονομική επιβάρυνση του Δήμου . Συνεπώς , η άσκηση ενδίκων βοηθημάτων ή ενδίκων μέσων δε σχετίζεται, εν προκειμένω, με καταχρηστική άσκηση δικαιώματος ως υπερβαίνοντα τα όρια της καλής πίστης και της χρηστής διοίκησης αλλά με το κατά πόσο υφίσταται λόγος ανακοπής που δύναται να ευδοκιμήσει γεγονός που στη συγκεκριμένη περίπτωση , δεν υφίσταται.

Σχετικά δε με την εμπρόθεσμη άσκηση ενδίκων βοηθημάτων και ενδίκων μέσων , ως αναλυτικά ανωτέρω αναφέρω, ουδέν αποτέλεσμα θα έχουν για τους λόγους που αναλύω. Σημειωτέον δε ότι η άσκηση της ανακοπής , ακόμα και αν αυτή γίνει δεκτή, δεν αποκλείει την άσκηση αγωγής ενώπιον του καθ’ ύλην και κατά τόπον αρμόδιο Δικαστήριο βάσει της υποκείμενης σχέσης (σύμβασης) ή βάσει των διατάξεων του αδικαιολόγητου πλουτισμού .

**Συνεπώς κρίνω ότι η Οικονομική Επιτροπή του Δήμου Αρταίων πρέπει να αποφασίσει την μη άσκηση ενδίκων βοηθημάτων και παράλληλα , να αποφασίσει την παραίτηση από τα ένδικα μέσα προκειμένου η διαταγή πληρωμής να καταστεί τελεσίδικη και να είναι νόμιμη η πληρωμή της (βλ. άνω απόφαση Ελεγκτικού Συνεδρίου).**

Ακολούθησε διαλογική συζήτηση και στη συνέχεια ο κ. Πρόεδρος κάλεσε την Επιτροπή να αποφασίσει σχετικά.

**Η ΟΙΚΟΝΟΜΙΚΗ ΕΠΙΤΡΟΠΗ**

Αφού έλαβε υπόψη διατάξεις Ν. 3463/2006 και Ν.3852/2010 και την γνωμοδότηση της ειδικής συμβούλου του Δημάρχου κ. Σφαλτού Χαρίκλειας

**ΑΠΟΦΑΣΙΖΕΙ ΟΜΟΦΩΝΑ**

**Α.** Αποδέχεται σύμφωνα με το ιστορικό της παρούσης την γνωμοδότησητης δικηγόρου ειδικής συμβούλου του Δημάρχου κ. Σφαλτού Χαρίκλειας για την μη άσκηση ενδίκων μέσων και βοηθημάτων κατά της  *αρ. 105/2017 διαταγής πληρωμής του Ειρηνοδικείου Άρτας της εταιρείας ‘’* ***Δ. ΔΙΟΝΥΣΟΠΟΥΛΟΣ ΚΑΙ ΣΙΑ Ε.Ε.*** *’’* προκειμένου η διαταγή πληρωμής ποσού 17.996,80€ καταστεί τελεσίδικη και είναι νόμιμη η πληρωμή της (βλ. άνω απόφαση Ελεγκτικού Συνεδρίου).

**Β.** Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθμό 624 /2017**

**Ο ΠΡΟΕΔΡΟΣ**

**ΟΙΚΟΝΟΜΙΚΗΣ ΕΠΙΤΡΟΠΗΣ**

**ΤΣΙΡΟΓΙΑΝΝΗΣ Κ. ΧΡΗΣΤΟΣ**

***Ακριβές Αντίγραφο***

*Άρτα αυθημερόν*

*Με εντολή Δημάρχου*

*Ο Υπάλληλος*

*Γεώργιος Κ. Ντεκουμές*